b'\n_START_ARTICLE_\nCalea ferat\xc4\x83 Cluj\xe2\x80\x93R\xc4\x83zboieni\n_START_SECTION_\nIstoric\n_START_PARAGRAPH_\nLa momentul construirii c\xc4\x83ii ferate, regiunea Transilvania apar\xc8\x9binea de Regatul Ungariei. Aceast\xc4\x83 provincie care se afla \xc3\xaen estul \xc8\x9b\xc4\x83rii a fost legat\xc4\x83 relativ t\xc3\xa2rziu de celelalte c\xc4\x83i ferate din Ungaria. \xc3\x8en 1868, statul ungar a \xc3\xaenceput construc\xc8\x9bia mai multor trasee feroviare \xc3\xaen Transilvania, concesion\xc3\xa2nd lucr\xc4\x83rile la scurt\xc4\x83 vreme unei companii engleze\xc8\x99ti private conduse de antreprenorul englez Charles Waring._NEWLINE_Aceast\xc4\x83 societate (Ungarische Ostbahn) \xe2\x80\x93 care a beneficiat de mai multe ori de sprijin financiar din partea guvernului ungar \xe2\x80\x93 a lucrat destul de repede. \xc3\x8en anul 1870 compania sus-men\xc8\x9bionat\xc4\x83 a inaugurat Calea ferat\xc4\x83 Oradea\xe2\x80\x93Cluj. La 20 noiembrie 1871 a fost pus \xc3\xaen func\xc8\x9biune traseul Alba Iulia\xe2\x80\x93T\xc3\xa2rgu Mure\xc8\x99. Dup\xc4\x83 ce au fost inaugurate \xc3\xaen scurt timp \xc8\x99i alte trasee (ca de exemplu cel dintre Sibiu \xc8\x99i Bra\xc8\x99ov, se sim\xc8\x9bea lipsa unei linii care s\xc4\x83 fac\xc4\x83 leg\xc4\x83tura \xc3\xaentre Cluj \xc8\x99i sudul Transilvaniei._NEWLINE_Acest traseu a fost proiectat de la Cluj la Lunca Mure\xc8\x99ului (\xc3\xaen maghiar\xc4\x83 Sz\xc3\xa9kelykocs\xc3\xa1rd). Linia ferat\xc4\x83 traversa bazinele hidrografice ale r\xc3\xa2urilor Some\xc8\x99 \xc8\x99i Mure\xc8\x99; trebuiau construite mai multe tuneluri, a\xc8\x99a c\xc4\x83 activitatea a trenat p\xc3\xa2n\xc4\x83 \xc3\xaen 1873. Calea ferat\xc4\x83 a putut fi inaugurat\xc4\x83 la 14 august 1873. \xc3\x8encep\xc3\xa2nd din 1876 compania a fost na\xc8\x9bionalizat\xc4\x83, iar calea ferat\xc4\x83 Cluj\xe2\x80\x93R\xc4\x83zboieni a fost preluat\xc4\x83 de c\xc4\x83tre compania feroviar\xc4\x83 maghiar\xc4\x83 de stat M\xc3\x81V._NEWLINE_La sf\xc3\xa2r\xc8\x99itul primului r\xc4\x83zboi mondial Transilvania a devenit parte component\xc4\x83 a Rom\xc3\xa2niei, iar c\xc4\x83ile ferate din Transilvania au fost preluate de compania feroviar\xc4\x83 rom\xc3\xa2n\xc4\x83 de stat CFR._NEWLINE_La 6 decembrie 1918 "Regimentul 15 R\xc4\x83zboieni" al Armatei Rom\xc3\xa2ne de sub comanda maiorului Vasile N\xc4\x83dejde a trecut Mure\xc8\x99ul \xc8\x99i a ocupat Gara \xe2\x80\x9cKocs\xc3\xa1rd\xe2\x80\x9d ("Cucerdea"). Cu acest prilej, maiorul Vasile N\xc4\x83dejde s-a adresat mul\xc8\x9bimii spun\xc3\xa2nd: \xe2\x80\x9dAceast\xc4\x83 gar\xc4\x83 \xc8\x99i acest nod de cale ferat\xc4\x83, fiind ocupate de unit\xc4\x83\xc8\x9bi ale "Regimentului 15 R\xc4\x83zboieni", se va numi de acum R\xc4\x83zboieni\xe2\x80\x9d. Imediat localnicul Ioachim Mure\xc8\x99an, membru al g\xc4\x83rzii na\xc8\x9bionale, a \xc3\xaenlocuit tabla cu vechea denumire cu o alta, pe care era scris numele de R\xc4\x83zboieni. Astfel Gara Cucerdea Secuiasc\xc4\x83 a fost redenumit\xc4\x83 \xc3\xaen R\xc4\x83zboieni, iar satul din apropiere, Feldioara, \xc3\xaen R\xc4\x83zboieni-Cetate._NEWLINE_\xc3\x8en urma Dictatului de la Viena (1940), teritoriul Transilvaniei a fost \xc3\xaemp\xc4\x83r\xc8\x9bit \xc3\xaentre Rom\xc3\xa2nia \xc8\x99i Ungaria, ca \xc8\x99i calea ferat\xc4\x83 descris\xc4\x83 aici: grani\xc8\x9ba se afla \xc3\xaen dreptul actualei halte Tunel. \xc3\x8en 1944 calea ferat\xc4\x83 a redevenit rom\xc3\xa2neasc\xc4\x83.\n_START_SECTION_\nSitua\xc8\x9bie actual\xc4\x83\n_START_PARAGRAPH_\n\xc3\x8entreaga cale ferat\xc4\x83 este electrificat\xc4\x83 \xc8\x99i cu linie dubl\xc4\x83. Aceasta este o parte important\xc4\x83 a c\xc4\x83ilor ferate din Rom\xc3\xa2nia, precum \xc8\x99i a magistralelor feroviare interna\xc8\x9bionale. Pe aici trec zilnic mai multe trenuri inter city, inter regio \xc8\x99i regio. \xc3\x8en plus exist\xc4\x83 \xc8\x99i un puternic trafic de marf\xc4\x83.'